Kollár, Boris, predseda NR SR (2021-10-19):
Áno, to vás poprosím, kolegovia (potlesk), máme už pokročilú pandémiu. Nachádzame sa síce v oranžovom, ale už Slovensko je vo veľmi zlých farbách, červených, bordových a čiernych a veľa poslancov prichádza z týchto regiónov. Tak vás požiadam, všetci poslanci, aby ste dodržiavali tieto opatrenia. Ďakujem. A teraz pristúpime k hlasovaniu o prvom procedurálnom návrhu pána poslanca Mazureka. Prosím, je to, hlasujeme o prijatí uznesenia o zmrazení platov. Prosím, prezentujme sa a hlasujme. (Hlasovanie.) Prítomných 123 poslancov, za 13, proti 15, zdržalo sa 92, nehlasovali 3. Uvedený návrh sme neschválili. Teraz budeme hlasovať za druhý. Prijatie vyhlásenia Národnej rady k projektu MOVIR. Prosím, prezentujme sa a hlasujme. (Hlasovanie.) Prítomných 128 poslancov, za 34, proti 35, zdržalo sa 57, nehlasovali 2. Ani tento druhý návrh pána poslanca Mazureka sme neschválili. Budeme hlasovať o pozmeňujúcom návrhu, procedurálnom návrhu, ospravedlňujem sa, procedurálnom návrhu pána poslanca Richarda Rašiho na zastavenie, návrh na zmenu programu, aby bol bod č. 78, tlač 706, vládny návrh zákona o kategorizácii, aby bol stiahnutý z programu 48. schôdze Národnej rady. Prosím, prezentujme sa a hlasujeme. (Hlasovanie.) Prítomných 131 poslancov, za 49, proti 55, zdržalo sa 23, nehlasovali 4. Ani tento návrh sme neschválili. Hlasujeme teraz o poslednom návrhu pána poslanca Vetráka, na základe troch poslaneckých klubov, teda aby sme o parlamentnej tlači 667 hlasovali až po hlasovaní o bode 79 programu. Prosím, prezentujme sa a hlasujme. (Hlasovanie.) Prítomných 131 poslancov, za 125, proti žiadny, zdržali sa 6. Uvedený návrh pána poslanca Vetráka sme schválili. Teraz dávam hlasovať o programe schôdze ako celku. Prosím, prezentujme sa a hlasujme. (Hlasovanie.) Prítomných 131 poslancov, za 92, proti 9, zdržalo sa 30. Konštatujem, že sme program 48. schôdze Národnej rady schválili. Panie poslankyne, páni poslanci, tak ako určil zákon o rokovacom poriadku, dnes budeme hlasovať o 17. hodine, v ďalších rokovacích dňoch budeme o prerokovaných bodoch programu hlasovať vždy o 11. a o 17. hodine, pokiaľ Národná rada nerozhodne inak. Pokiaľ ide o tri návrhy vlády na skrátené legislatívne konania, po ich prerokovaní a po hlasovaní v rámci príslušného bloku hlasovaní pristúpime k prvým čítaniam o vládnych návrhoch zákonov. Pani poslankyne, páni poslanci, pristúpime k druhému čítaniu o vládnom návrhu zákona, ktorým sa mení a dopĺňa zákon č. 570/2005 Z. z. o obrannej povinnosti a o zmene a doplnení niektorých zákonov v znení neskorších predpisov a ktorým sa dopĺňa zákon č. 463/2003 Z. z. o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. Vládny návrh zákona je uverejnený ako tlač 643. Spoločná správa výborov má tlač 643a. Prosím ministra dopravy, pardon, prosím ministra obrany Slovenskej republiky Jaroslava Naďa, aby vládny návrh zákona odôvodnil. (Rokovanie o vládnom návrhu zákona, ktorým sa mení a dopĺňa zákon č. 570/2005 Z. z. o obrannej povinnosti a o zmene a doplnení niektorých zákonov v znení neskorších predpisov a ktorým sa dopĺňa zákon č. 463/2003 Z. z. o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov v znení neskorších predpisov , tlač. 643.)